Два дні Шчучын прымаў гасцей. З Мінска і Астраўца, з Ваўкавыска і Воранава, з Маладзечна і Іванава… Нават з польскага горада Люблін прыехаў на канферэнцыю выкладчык універсітэта імя Марыі Складоўскай-Кюры Марыуш Ауш, якога дапамаглі запрасіць айцы-піяры парафіі касцёла св. Тэрэзы Авільскай. Яго ўдзел надаў канферэнцыі статус міжнароднай. …Урачыста і ўзнёсла разліваліся па касцёле св. Тэрэзы Авільскай гукі аргана, пранікалі ў душу, краналі яе самыя таямнічыя струны. Святую імшу, прысвечаную памяці нашага земляка Станіслава Баніфацыя Юндзіла, адпраўляў вікарны біскуп Мінска-Магілёўскай архідыяцэзіі Антоній Дзям’янка. У сваім казанні ён знайшоў самыя важкія словы, каб перадаць усю веліч асобы С.Б. Юндзіла, які быў не толькі навукоўцам, а ў першую чаргу святаром. Антоній Дзям’янка пасвенціў памятную дошку, прысвечаную С.Б. Юндзілу, якая была адкрыта ў той дзень у касцёле.